Document ID: 32011D0258

РЕШЕНИЕ ЗА ИЗПЪЛНЕНИЕ НА КОМИСИЯТА
от 27 април 2011 година
за изменение на Решение 89/471/ЕИО за даване на разрешение за методи за класификация на кланични трупове на свине в Германия
(нотифицирано под номер C(2011) 2709)
(само текстът на немски език е автентичен)
(2011/258/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква м) във връзка с член 4 от него,
като има предвид, че:
(1)
С Решение 89/471/ЕИО на Комисията (2) в Германия бе разрешено използването на няколко метода за класифициране на кланични трупове на свине.
(2)
Германия заяви, че е абсолютно наложително актуализирането на националната формула, за да се отрази напредъкът в развъждането през последните 15 години. Последната актуализация на уравнението за постно месо с помощта на уреда за класифициране и метода „Zwei-Punkt-Meßverfahren“ (ZP - процедура за измерване в две точки) датира от 1995 г.
(3)
Германия отправи искане към Комисията да разреши замяната на формулите, използвани в методите „General Electric Logiq 200pro“, „Autofom I“ и „Zwei-Punkt-Meßverfahren“ за класификация на кланични трупове на свине, както и да разреши два нови метода за класификация на кланични трупове на свине на територията ѝ и представи подробно описание на пробното разрязване, указвайки принципите, на които се базира този метод, резултатите от пробното разрязване и уравненията, използвани за изчисляване на процента постно месо в протокола, предвиден в член 23, параграф 4 от Регламент (ЕО) № 1249/2008 на Комисията от 10 декември 2008 г. за установяване на подробни правила за прилагане на скалите на Общността за класификация на кланични трупове на говеда, свине и овце и за отчитане на цените, свързани с тях (3).
(4)
След разглеждане на тази молба бе установено, че условията за разрешаване на горепосочените методи за класификация са изпълнени. Следователно тези методи за класификация следва да бъдат разрешени в Германия.
(5)
Следователно Решение 89/471/ЕИО следва да бъде съответно изменено.
(6)
Като се вземат предвид техническите обстоятелства при въвеждане на нови уреди и нови уравнения, методите за класифициране на кланични трупове на свине, разрешени от настоящото решение, следва да се прилагат от 4 октомври 2011 г.
(7)
Не трябва да се допускат изменения в апаратурата или методите на класификация, освен ако не са изрично разрешени чрез решение на Комисията.
(8)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Решение 89/471/ЕИО се изменя, както следва:
1.
Член 1а се заменя със следното:
„Член 1а
Чрез дерогация от член 1, параграфи 2 и 3 се разрешава използването на следните методи за класификация на кланични трупове на свине съгласно част Б, раздел IV, точка 1 от приложение V към Регламент (ЕО) № 1234/2007 на Съвета (4) в Германия:
-
уредът „Autofom I“ и свързаните с него методи за изчисляване, описани в част III от приложението,
-
уредът „Autofom III“ и свързаните с него методи за изчисляване, описани в част IV от приложението,
-
уредът „CSB Image Meater“ и свързаните с него методи за изчисляване, описани в част V от приложението.
2.
Приложението се изменя съгласно приложението към настоящото решение.
Член 2
Настоящото решение се прилага считано от 4 октомври 2011 г.
Член 3
Адресат на настоящото решение е Федерална република Германия.
Съставено в Брюксел на 27 април 2011 година.

Labels: 1
17
19